Unge musikere fra hele Nordjylland er her i weekenden samlet i Aars for at dyrke deres fælles kærlighed til klassisk musik og det kammeratskab man oplever i et symfoniorkester.

Der er tre gode grunde til, at 15-årige Christian Jensen fra Hjørring er taget med til stævne i Nordjyllands Ungdomssymfoniorkester denne weekend. Han får øvet sit violinspil. Han får nye venner. Og ja, så er der jo også lejlighed til at kigge lidt på piger. - Ja selvfølgelig, det skal der også være tid til, siger han med et smørret smil. Han er førsteviolinist i Nordjyllands Ungdomssymfoniorkester der i denne weekend holder øvestævne i Musikhus Alfa i Aars. Symfoniorkesteret er sammensat af elever fra de fleste af Nordjyllands mange musikskoler og tilbyder over en weekend eleverne en mulighed for at lade deres musik blive en del af noget større. For det første bliver man en bedre musiker, men næsten vigtigere så får man nye venner. -	Mange af os har prøvet at være med til et stævne før, og der er også nogle, som er nye til det, forklarer Christian Jensen. En hel weekend med fokus på musik Temaet for weekendens musikstævne er folkemusik, og Malene Wennerlin der er souschef på Kulturskolen Vesthimmerland, hvor stævnet afholdes, er meget stolt af stævnet. - Der er elever med helt nede fra anden klasse, så til stævnet skabes der venskaber også på tværs af aldersgrænser, fortæller hun. Under stævnet bor eleverne på den nærliggende erhvervsskole.